Ruuhijärvi (Espoo ja Vihti)

Ruuhijärvi () on Uudellamaalla Espoon ja Vihdin rajalla järvi. Virallisen kaupunginosajaon mukaan se sijaitsee Espoon osalta lähes kokonaan Velskolan kaupunginosassa.Ruuhijärvi Espoon karttapalvelussa

 Maantietoa 
Ruuhijärvi on 1,2 kilometriä pitkä, 600 metriä leveä, ja sen pinta-ala on 29 hehtaaria. 
Järvellä on kartan mukaan kaksi saarta. Isosaari sijaitsee pohjoisrannan tuntumassa ja Pikkusaari järven länsiosan lahdensuussa. Kuntaraja kulkee Pikkusaaren kautta niin, että järven länteen työntyvän lahden eteläosa sijaitsee Nuuksion kaupunginosassa ja pohjoisosa Vihdin puolella. Ruuhijärven naapurijärviä ovat Iso Majaslampi, Pieni Majaslampi ja Pöksynhaara koillisessa sekä Orajärvi kaakossa. Nuuksion Pitkäjärvi sijaitsee Ruuhijärven eteläpuolella. Ruuhijärven ympäristössä on useita lampia.Ruuhijärvi Espoon karttapalvelussa Ruuhijärven rantaviivan pituus on 3,3 kilometriä . Järven rantoja kiertää retkeilijöille tarkoitettuja kävelypolkuja. Länsipään lahdessa on alle 10 vapaa-ajan asuntoa ja kauempana muitakin mökkejä, jotka muodostavat Nuuksionpään. Niille tulee tiet Nuuksiosta tulevalta tieltä.

 Luontoarvoja 
Se sijaitsee Nuuksion kansallispuistossa. Ruuhijärvi on vähähumuksinen ja se laskee Nuuksion Myllypuroa myöten Nuuksion Pitkäjärveen. Ruuhijärven ekologinen tila on määritelty erinomaiseksi ja sen pH on matala (5,2–6,1).

 Vesistösuhteet 
Ruuhijärvi sijaitsee Suomenlahden rannikkoalueessa (vesistöaluetunnus 81), jonka Mankinjoen valuma-alueeseen (81.057) järvi kuuluu. Järveen ei ole johdettu metsäojia ja sen laskuoja alkaa länsipään lahdesta ja se yhtyy Myllypuroon 300 metrin päässä. Järven vedenpinnan korkeus on 73,7 metriä mpy (N2000).

 Lähteet 

 Aiheesta muualla 
Hagerlund.net: Espoon uimapaikat: Ruuhijärvi

Luokka:Espoon järvet
Luokka:Vihdin järvet
Luokka:Mankinjoen vesistö
Luokka:Nuuksion kansallispuisto
Luokka:Velskola
Luokka:Korkeusjärjestelmän muutoskohde1